En el seu últim informe sobre el judici al Suprem, l'International Trial Watch denuncia el poc temps que han tingut les defenses per presentar els informes finals
Quim Balaguer 17/06/2019 - 17.35 Actualitzat 17/06/2019 - 18.25
Els observadors han posat la lupa en la feina del jutge Manuel Marchena
Els observadors internacionals que han seguit el judici del procés aquests últims quatre mesos critiquen la distribució dels temps dedicats a presentar els informes finals que va concedir el jutge Marchena, que va atorgar una hora a la defensa de cadascun dels acusats.
Segons els observadors, "s'ha constatat que els temps han resultat insuficients tenint en compte la magnitud del judici" i les peticions de presó, que arriben, en alguns casos, als 74 anys de presó:
"El fet de comptar amb tant poc temps per realitzar els informes ha posat en una situació de forta pressió els advocats, en una causa amb una gran càrrega probatòria. A més hi ha hagut una desproporció manifesta entres les set hores destinades a les tres acusacions i les 12 hores destinades a les dotze defenses individualitzades."
Els observadors d'International Trial Watch asseguren que la necessitat d'accelerar un judici amb nous dels acusats empresonats no es pot fer en detriment del dret de defensa dels acusats. Per això consideren que:
"Era perfectament viable habilitar un dia més de sessions i haver dedicat tres dies als informes finals i a les últimes paraules dels acusats."
🔴Último comunicado sobre el Juicio:
1⃣Queremos agradecer el apoyo recibido.
2⃣Anunciamos que el próximo 9 de julio presentaremos el informe preliminar.
3⃣Han habído 40 observador@s internacionales, 10 academic@s y 9 miembros de organizaciones de defensa de derechos. pic.twitter.com/MRIUw3TAhi
 International Trial Watch (@InterTrialWatch) 17 de juny de 2019
Durant els quatre mesos que ha durat el judici, han passat pel Suprem una quarantena d'observadors internacionals de quatre continents, deu acadèmics de diferents universitats espanyoles i nou membres d'organitzacions de defensa dels drets i les llibertats.
El dia 9 de juliol, els observadors presentaran el seu informe preliminar amb una valoració global dels treball duts a terme durant els quatre mesos de judici al Tribunal Suprem.